OBH 5622/1996.
Az állampolgári jogok országgyűlési biztosa általános helyettesének jelentése
Ügyintéző: dr. Almási Eszter
(Figyelem! A dokumentum végén ugyanezen az iktatószámon más tárggyal még egy jelentés szerepel)

Az eljárás megindulása:

A panaszos az állampolgári jogok országgyűlési biztosához intézett beadványában részben Vác Város Polgármesteri Hivatal eljárását kifogásolta a Vácot Gödöllővel összekötő út és a 2. számú főút Vácot elkerülő szakaszának csomópontjánál létesítendő autóbusz megállópár ügyében.

Az állampolgári jogok országgyűlési biztosáról szóló 1993. évi LIX. törvény  16. § (1) bekezdése alapján a jogállamiság alkotmányos elvének érintettsége folytán az ügyben vizsgálatot indítottam.

A megállapított tényállás:

Levelében a panaszos leírta, hogy a polgármesteri hivatal 1994. november 18-án kelt levelében megalapozottnak ítélte a buszmegálló építésére irányuló igényeket, azonban az ügyben azóta sem történt előrelépés.

Vác Város Jegyzője a várost elkerülő 2-es számú főút gödöllői autóbusz megálló létesítésével kapcsolatban első megkeresésemre arról tájékoztatott, hogy a térség tömegközlekedési járattal történő kedvezőbb megközelítését a mezőgazdasági földterületek privatizációját követően az érintett gazdálkodók szorgalmazták. A várost elkerülő út kivitelezését 1997. második félévére tervezték, majd azt követően a pénzügyi lehetőségek adta kereteken belül szándékoztak a megállóhelyek kijelölése után, azok tervezésére és engedélyeztetésére.

1997. decemberében ismételt felvilágosítást kértem a jegyzőtől az ügy előrehaladtától. E szerint a 2/A jelű út forgalomba helyezése megtörtént, a buszmegállókat azonban anyagi erőforrások hiányában nem  építették ki. A decemberi Képviselő-testületi ülésen az ügy ismét előtérbe került. A buszmegálló megvalósítása szerepelni fog az 1998. évi költségvetési tervben, de a tervezés, engedélyeztetés csak a Képviselő-testület jóváhagyásával kezdődhet meg. Amennyiben a Képviselő-testület az ügy szempontjából kedvezően dönt, a buszöbölpár átadására 1998. őszén sor kerülhet.   

A vizsgálat megállapításai:

Az állampolgári jogok országgyűlési biztosáról szóló 1993. évi LIX. 16. § (1) bekezdése alapján Hivatalomhoz az fordulhat, akit valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem ért vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Az országgyűlési biztos nincs hatásköre arra, hogy az önkormányzatok mérlegelési jogkörébe tartozó kérdésekben állást foglaljon. Csak azt állapíthatja meg, hogy a hatóság a jogszabályoknak, végső soron az Alkotmánynak megfelelően járt-e el, a hatóságok intézkedése vagy intézkedésének elmulasztása okozott-e alkotmányos visszásságot.

A rendelkezésre álló iratok alapján megállapítottam, hogy a panaszos beadványait az önkormányzat megvizsgálta, annak tárgyával érdemben foglalkozott. Eljárásával kapcsolatban jogsértés nem merült fel. Alkotmányos visszásság az üggyel kapcsolatban nem állapítható meg. 

A leírtakra tekintettel a beadványban leírt panasz ügyében az Obtv. alapján nincs hatásköröm további vizsgálat folytatására.

Budapest, 1998. január 12.

Dr. Polt Péter

OBH 5622/1996.
Az állampolgári jogok országgyűlési biztosa általános helyettesének jelentése
Ügyintéző: dr. Almási Eszter

Az eljárás megindulása:

A panaszos az állampolgári jogok országgyűlési biztosához intézett beadványában, többek között azt sérelmezte, hogy a Vác és Tahitótfalu között üzemelő kompon a 70 éven felüliek nem részesülnek utazási kedvezményben.

Az állampolgári jogok országgyűlési biztosáról szóló 1993. évi LIX. törvény 16. §. (1) bekezdése alapján a jogállamiság alkotmányos elvének és a hátrányos megkülönböztetés tilalmának érintettsége folytán az ügyben vizsgálatot indítottam.

A megállapított tényállás és a vizsgálat megállapításai:

1995 óta, a Bodor Kft. üzemelteti a Vác és Tahitótfalu között közlekedő kompot. A nyugdíjasok utazási kedvezményben nem részesülnek, így aránytalanul nagy az az anyagi teher, amely rájuk hárul, mivel a folyó túlpartján lévő kiskertjük művelése gyakori utazást igényel.

A közforgalmú személyszállítási utazási kedvezményekről szóló 13/1991. (I.18.) Kormányrendelet a Magyar Hajózási Rt. menetrend szerinti járatain történő utazáshoz csak az országgyűlési képviselő képviselők és a hadirokkantak számára állapított meg díjmentességet, valamint az idősebbeket az 50%-os kedvezményre jogosultak körébe sem vette be.

A Közlekedési, Hírközlési és Vízügyi Minisztérium 1997. január 10-i tájékoztatása szerint az utazási feltételekről szóló jogszabályok a  hetven éven felüli állampolgárok részére a belvízi személyszállítás és a révközlekedés területén korábban sem állapítottak meg díjmentességet, így  a kedvezmény hiánya jogi szempontból nem kifogásolható.

A vizsgálat megállapította, hogy a közforgalmú személyszállítási utazási kedvezményei a hetven éven felüli állampolgárok részére a menetrendszerinti helyi tömegközlekedés területén, valamint az országos közforgalmú vasutak vonalaira, a helyközi (távolsági) menetrend szerinti autóbusz-közlekedésre, és az elővárosi vasutakra (Budapesti Közlekedési Vállalat -Helyiérdekű Vasútra) egyaránt ingyenes utazást biztosított a 70 éven felülieknek. A Kormányrendelet egyedül a belvízi személyszállítás és a révközlekedés vonalain történő közlekedés esetére nem állapított meg díjmentességet a meghatározott kort elérő állampolgárok részére.

Megállapítottam, hogy ez a megkülönböztetés indokolatlanul zárta ki a kedvezmény köréből azokat az állampolgárokat, akiknek mindennapi élete szükségessé teszi  komp vagy hajó gyakori igénybevételét. 

Fentiek alapján a Miniszterelnök Úrhoz címzett, 1997. decemberében kelt levelemben kértem tájékoztatást, hogy  tervezik-e az utazási kedvezmény kiterjesztését a vizi közlekedésre.

A közforgalmú személyszállítási utazási kedvezményekről hozott új, 287/1997. (XII. 29.) Korm. rendelet 29. § (1) 1998. I. 1-től hatályon kívül helyezte a 13/1991. (I. 18.) Korm. rendeletet.

Az 1998. január 1-től hatályos szabályozás a kedvezményeket a személyhajózás és révközlekedés menetrend szerinti járataira is kiterjesztette. Ennek megfelelően korlátlan számú díjmentes utazásra jogosult, ha nemzetközi szerződés eltérően nem rendelkezik 70. életéve betöltése napjától a magyar állampolgár, személyi igazolványa vagy bármely más személyi azonosításra alkalmas igazolvány (igazolás) felmutatásával. Korlátlan számú utazásra érvényes 67,5%-os kedvezményű nyugdíjas bérlet igénybevételére jogosult: a nyugdíjasok és azok a külföldről hazatelepült magyar állampolgárok, akik külföldről részesülnek nyugellátásban, a Magyar Alkotóművészeti Közalapítványtól nyugdíjsegélyben részesülő tagok, a nyugdíjsegélyben részesülő egyházi személyek, valamint a gyám és gyámolt személyek.

Az új szabályozás megszüntette a  közlekedésre vonatkozó kedvezmények közötti indokolatlan különbségtételt, és a panaszt megoldotta. Jelenleg tehát alkotmányos visszásság nem áll fenn így ajánlástételi jogommal nem élek.

Budapest, 1998. május 28.

Dr. Polt Péter